Leinjiin fariseeo Necodemo neein curajaain nenaate nii lelauriin Jorioocuru bichauhenaneein ne,
acaauru rai jataain nelateineein.
Niite janotiin Cana Coaunera Calaohi Jesoso rene turuha uhe.
Turuhinte:
“Eletoaa Cana Coaunerane coitucuhacaanura.
Iite itolere bacosacuru aina cunaitenacaauru rautaeraneein neeicha.
Nitohanai ichana nainihei jelai cacha Cana Coaunera colaneta,
cacha relaera”,
naa Necodemone janate:
“Esinaena rauhijiriin aitoreeunni.
Enacoaauneein nejanoaeniha cachane,
Cana Coaunera aina jiniiquiin nenaa nainihei”,
“Inasiina enacoaauneein nejanoare ichauhena.
Inasiinte coaiteen neba suuri cuhane neloraain nejanoare ichauhena”,
naa Necodemone janate:
“Esinaena rauhijiriin aitoon.
Nihei acau nejei,
Cana Coaunera Suujue naojoain que coujunacatenoineniha cachane,
Cana Coaunera Ere tonoraeraneein nenaa nainihein cacha.
Jana,
cacha caje nejanoanaate jelai cachaneeinne.
Jana,
suujua culejeein caruruhin coriha Cana Coauneranete,
Cana Coaunera cachaneein ne.
Colane aihei.
Cana Coaunera Calaohi coitucuhin esenetaain nere tonorana jereraaurute nejanoaain Cana Coaunera cachaneein nereein.
Coa caa ichei aitocoaaunne cojoaelatiincha caeneein aonajiha”,
naa Jesoso,
Necodemo rai.
Niritiinte,
“Charijieein teeinti tiririjiin uha cujuanane,
‘Naaojoain cajete uhera’,
naain coitucueneei.
Niheichu ‘Cuute cuera’,
naain coitucueneei.
Nii rijijieein techu,
‘Naojoaainte cacha rai ichaonaa te Cana Coaunera Suujue’,
naain coitucueneeicha”,
naa Jesosone janate:
“Chatohanihane”,
naa Necodemone janate:
“Jataain Isaraele cocoaicha relaeraneei inatiin,
ta cariinanai coitucuhine.
Esinaena rauhijiriin aitocoaanu,
canacaanu nota que coaracaanune jaun.
Nete,
aitocoaanune esenetaeneeichera.
Caa cana rai chauratane que aitocoaunne esenetaeneeine,
chatohaneein jana dedeeu ichaonaa bihanune esenetareei.
Nihei chunei dedeeu iniin coaara.
Canune laaen dedeeu nihanune caje uhin cau turuun cachaneein,
itolere caa chauratane que nenaa cacha rijijieein nihanune coina.
Canune Cacha Calaohineein inaraacha cohajeineein neeun.
Charijieein teeinti,
coaata caje acano ichaain,
enuha que nujuateein chujuraa Moisesane coitucuhi chachu natiin.
Nii rijijieein techu,
enuha que nujuateein Cacha Calaohi nichaaunne chujuraa cuurureein,
nitajenaachara nejeein nenaa ichaonaa raa quesenetaerane coina”,
naain.
“Jataain caa chauratane que nenacaauru cachaauru belaitoha Cana Coaunerana jaunte,
acaihanejein calaohi nichaaunne letoae caa chauratane que Cana Coaunera,
nitajenaachara nejeein niha quesenetaain cacoitucuurera cachaaurune coina.
Coatiha cacha casetecaanune coina calaohi nichaaunne letoai Cana Coaunera.
Jianacoon osa caje cacha mitaanune coinate,
cau calaohi nichaaunne letoae Cana Coaunera.
Nii Cana Coaunera Calaohi nichaaunne esenetaa cachane,
caseteco coaarinaain.
Jana Cana Coaunera Calaohi nichaaunne esenetaaite,
caseteconeein niha cureein,
acaihanejein Cana Coaunera Calaohi nichaaunne esenetaenihane jaun.
Cono rijijieeinne turuun caa chauratane que Cana Coaunera Calaohi nichaaunne,
cacha conaeranu que niqui.
Nete nii cono jerecurene nii Cana Coaunera Calaohi nichaaunne esenetaauruhi cachaauru.
Acaihanejein nocohena janaachate nenaa jerecure,
nocohenaana neein suujua coaraelanaala baaso ichacuruhane coina.
Nii corenihate caseteconeein neeurureein.
Baaso ichacuruhane coaracuruhane coataate,
cono rohan nichuuntanaa jerecurene saain nii baasoneein nenacaauru cachaauru.
Jana caohachaain ichaaoruhanete,
cono rohan nichuuntaaure,
Cana Coaunera jerenohin ichacuruhane coaracuruhane coina”,
naainte Necodemo rai aite Cana Coaunera Calaohi Jesoso raaje neque.